Document ID: 31990R0204

*****
ΚΑΝΟΝΙΣΜΟΣ (ΕΟΚ) αριθ. 204/90 ΤΟΥ ΣΥΜΒΟΥΛΙΟΥ
της 22ας Ιανουαρίου 1990
σχετικά με τη γεωργία του Μεγάλου Δουκάτου του Λουξεμβούργου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
το προσαρτημένο σε αυτήν πρωτόκολλο περί του Μεγάλου Δουκάτου του Λουξεμβούργου,
τον κανονισμό (ΕΟΚ) αριθ. 3310/75 του Συμβουλίου της 16ης Δεκεμβρίου 1975 περί της γεωργίας του Μεγάλου Δουκάτου του Λουξεμβούργου (1), όπως τροποποιήθηκε τελευταία από τον κανονισμό (ΕΟΚ) αριθ. 4001/89 (2), και ιδίως το άρθρο 2 παράγραφος 2,
την πρόταση της Επιτροπής,
Εκτιμώντας:
ότι, σύμφωνα με το άρθρο 1 παράγραφος 1 δεύτερο εδάφιο του πρωτοκόλλου περί του Μεγάλου Δουκάτου του Λουξεμβούργου, το Βέλγιο, το Λουξεμβούργο και οι Κάτω Χώρες εφαρμόζουν το καθεστώς που προβλέπεται στο άρθρο 6 τρίτο εδάφιο της συνθήκης οικονομικής ενώσεως Βελγίου-Λουξεμβούργου της 25ης Ιουλίου 1921 · ότι η εφαρμογή του καθεστώτος αυτού παρατάθηκε τελευταία από τον κανονισμό (ΕΟΚ) αριθ. 4001/89· ότι το Συμβούλιο καλείται να αποφασίσει σε ποιο μέτρο πρέπει να διατηρηθούν, να τροποποιηθούν ή να καταργηθούν οι διατάξεις αυτές·
ότι η εφαρμογή του εν λόγω καθεστώτος για τους οίνους του Λουξεμβούργου συνεχίζει να παρουσιάζει, στο σχετικό τομέα, κάποιο ενδιαφέρον για το γεωργικό εισόδημα του Μεγάλου Δουκάτου του Λουξεμβούργου·
ότι, ωστόσο, το εν λόγω καθεστώς καθιερώθηκε κατά τρόπο μεταβατικό και θα πρέπει οπωσδήποτε να καταργηθεί με την προοπτική της μεγάλης ενιαίας αγοράς που προβλέπεται από την Ενιαία Πράξη· ότι είναι, συνεπώς, αναγκαίο να θεσπιστούν από τώρα διατάξεις σύμφωνα με τις οποίες το καθεστώς αυτό θα πρέπει οπωσδήποτε να καταργηθεί προοδευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3310/75 αντικαθίσταται από τον παρόντα κανονισμό.
Άρθρο 2
Οι φορολογικές απαλλαγές που ίσχυαν την 1η Ιανουαρίου 1989 και από τις οποίες επωφελούνται οι οίνοι που παράγονται στο Μεγάλο Δουκάτο του Λουξεμβούργου, κατ' εφαρμογή του άρθρου 1 παράγραφος 1 δεύτερο εδάφιο του πρωτοκόλλου για το Μεγάλο Δουκάτο του Λουξεμβούργου, μειώνονται κατά ποσό που αντιστοιχεί στο 33 1 / 3 % από 1ης Ιανουαρίου 1990 και κατά δύο διαδοχικά ετήσια ποσά το καθένα ύψους 33 1 / 3 % που αρχίζουν να ισχύουν από την 1η Ιανουαρίου εκάστου των εν λόγω διαδοχικών ετών, έτσι ώστε η απαλλαγή να καταργηθεί την 1η Ιανουαρίου 1993.
Άρθρο 3
Ο παρών κανονισμός αρχίζει να ισχύει την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιανουαρίου 1990.

Labels: 18
6